CELEX: 32021D1851
Language: hu
Date: 2021-10-15 00:00:00
Title: A Tanács (EU) 2021/1851 határozata (2021. október 15.) a Nemzetközi Cukortanácsban az 1992. évi nemzetközi cukormegállapodás módosításai és azok végrahajtásának menetrendje tekintetében az Európai Unió által képviselendő álláspontról

2021.10.22.   
               
               
                  HU
               
               
                  Az Európai Unió Hivatalos Lapja
               
               
                  L 374/49
               
            
         A TANÁCS (EU) 2021/1851 HATÁROZATA
         (2021. október 15.)
         a Nemzetközi Cukortanácsban az 1992. évi nemzetközi cukormegállapodás módosításai és azok végrahajtásának menetrendje tekintetében az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió a 92/580/EGK tanácsi határozattal (1) az 1992. évi nemzetközi cukormegállapodás (2) (a továbbiakban: a megállapodás) részes felévé és a Nemzetközi Cukorszervezet (a továbbiakban: az ISO) tagjává vált.
                  
               
                     (2)
                  
                  
                     A megállapodás 8. cikke alapján a Nemzetközi Cukortanács ellátja a megállapodás rendelkezéseinek végrehajtásához szükséges valamennyi feladatot, vagy gondoskodik ezen feladatok ellátásáról. A megállapodás 13. cikke alapján a Nemzetközi Cukortanács valamennyi határozatát főszabályként konszenzussal hozza meg. Konszenzus hiányában a határozatokat egyszerű többséggel hozza meg, kivéve, ha a megállapodás minősített szavazást ír elő.
                  
               
                     (3)
                  
                  
                     A megállapodás 25. cikke alapján az ISO-tagok összesen 2 000 szavazattal rendelkeznek. Az ISO minden egyes tagja meghatározott számú szavazattal rendelkezik, amely az említett cikkben foglalt kritériumokkal összhangban évente kiigazításra kerül.
                  
               
                     (4)
                  
                  
                     Ugyanakkor a szavazatok ISO-tagok közötti megoszlása – amely az említett tagok által az ISO-nak fizetendő pénzügyi hozzájárulások összegét is meghatározza – már nem tükrözi a globális cukorpiac valós helyzetét.
                  
               
                     (5)
                  
                  
                     A megállapodásban foglalt, az ISO-nak fizetendő pénzügyi hozzájárulásokra vonatkozó szabályok értelmében a pénzügyi hozzájárulás Unióra eső része 1992 óta változatlan, noha a globális cukorpiac és különösen az Unió azon belüli relatív pozíciója azóta jelentős mértékben megváltozott. Ennek következtében az Unió az elmúlt években aránytalanul nagy részt vállalt az ISO költségvetési kiadásaiból és az ehhez kapcsolódó felelősségből.
                  
               
                     (6)
                  
                  
                     A Bizottság az (EU) 2017/2242 tanácsi határozat (3) révén felhatalmazást kapott a Tanácstól arra, hogy a Nemzetközi Cukortanács keretében tárgyalásokat kezdjen a megállapodás többi részes felével a megállapodás korszerűsítése céljából, különös tekintettel azokra az ellentmondásokra, amelyek egyfelől az ISO-tagok szavazatainak száma és pénzügyi hozzájárulásai, másfelől e tagok globális cukorpiacon elfoglalt relatív pozíciója között állnak fenn.
                  
               
                     (7)
                  
                  
                     Az (EU) 2017/2242 határozat által adott felhatalmazás alapján a Bizottság tárgyalásokat kezdett az ISO tagországaival, és konkrét javaslatokat terjesztett elő a megállapodás 25. cikkének módosítására vonatkozóan, amely az igazgatási költségvetés elfogadása és a tagok hozzájárulásai tekintetében irányadó. 2019. július 19-i 55. ülésén a Nemzetközi Cukortanács úgy határozott, hogy a megállapodás részleges felülvizsgálatára vonatkozó tárgyalásokat az ENSZ Kereskedelmi és Fejlesztési Konferencia iránymutatása alapján a következő, 2019 novemberében tartandó ülése előtt megnyitja.
                  
               
                     (8)
                  
                  
                     Az ISO több tagjának kérését követően a Nemzetközi Cukortanács úgy határozott, hogy a megállapodás 25. cikkének módosítása mellett a megállapodás egyéb részeiről is tárgyalásokat kell folytatni, különös tekintettel a megállapodás 1. cikkében foglalt célkitűzésekre és az ISO-nak a megállapodás 32., 33. és 34. cikke szerinti munkaprioritásaira, valamint az ügyvezető igazgató kinevezésére vonatkozó, a megállapodás 23. cikkében foglalt szabályokra.
                  
               
                     (9)
                  
                  
                     mivel az (EU) 2017/2242 határozat által adott felhatalmazás hatálya 2019. december 31-én lejárt és figyelemmel a tárgyalások folytatásának szükségességére, az (EU) 2019/2136 tanácsi határozattal (4) a Tanács egy új felhatalmazást adott.
                  
               
                     (10)
                  
                  
                     A megállapodás módosításainak megszövegezéséről a Nemzetközi Cukortanács a 2020. novemberi 57. ülésén és a 2021. júniusi 58. ülésén állapodott meg.
                  
               
                     (11)
                  
                  
                     A tárgyalások keretében egyeztetett módosításokat a megállapodás 44. cikkében foglalt eljárásnak megfelelően kell elfogadni. Az említett cikk alapján a Nemzetközi Cukortanács minősített szavazás útján javasolhatja az ISO-tagok számára a megállapodás módosítását. Mivel az Unió a megállapodás 7. cikkének megfelelően a Nemzetközi Cukortanács tagja, részt vehet az említett, a megállapodás intézményi keretrendszerének módosítására irányuló eljárás megindítását célzó minősített szavazásban.
                  
               
                     (12)
                  
                  
                     A megállapodás részleges felülvizsgálatának végrehajtására vonatkozó ütemterv szerint a Nemzetközi Cukortanács 2021 novemberére tervezett 59. ülésén a megállapodás 44. cikkével összhangban minősített szavazással szavaznak arról, hogy javasolják a tagoknak a megállapodás módosítását.
                  
               
                     (13)
                  
                  
                     Helyénvaló meghatározni a Nemzetközi Cukortanácsban, annak 59. ülésén a megállapodás módosításai tekintetében az Unió által képviselendő álláspontot. Az említett álláspontnak tükröznie kell, hogy az Unió érdekében áll a megállapodásnak a megállapodás részleges felülvizsgálatára irányuló tárgyalások eredményén alapuló módosítása.
                  
               
                     (14)
                  
                  
                     Helyénvaló továbbá meghatározni a Nemzetközi Cukortanácsban, annak 59. ülésén a megállapodás módosításai végrahajtásának menetrendje tekintetében az Unió által képviselendő álláspontot. Az említett álláspontnak tükröznie kell, hogy az Unió érdekében áll, hogy a megállapodás módosításai legkésőbb 2024. január 1-jén hatályba lépjenek,
                  
               ELFOGADTA EZT A HATÁROZATOT:
         
            1. cikk
            A Nemzetközi Cukortanácsban, annak 59. ülésén az 1992. évi nemzetközi cukormegállapodás (a továbbiakban: a megállapodás) módosításai és azok végrahajtásának menetrendje tekintetében az Unió által képviselendő álláspont a következők melletti szavazás:
            
                        a)
                     
                     
                        ajánlás a Nemzetközi Cukorszervezet tagjainak, hogy módosítsák a megállapodást annak érdekében, hogy az tükrözze a megállapodás 1., 23., 25., 32., 33. és 34. cikke tekintetében a megállapodás részleges felülvizsgálatára irányuló tárgyalások eredményét;
                     
                  
                        b)
                     
                     
                        a Nemzetközi Cukortanács 2021. júniusi 58. ülésén elfogadott ütemterv jóváhagyása, amely meghatározza a megállapodás 44. cikkében foglalt eljárás különböző szakaszaira vonatkozó határidőket;
                     
                  
                        c)
                     
                     
                        az a) pontban említett módosítások végrehajtása a b) pontban említett ütemtervnek megfelelően, biztosítva ezáltal azt, hogy az említett módosítások legkésőbb 2024. január 1-jén hatályba lépjenek.
                     
                  
         
            2. cikk
            Ez a határozat az elfogadásának napján lép hatályba.
         
         
            Kelt Luxembourgban, 2021. október 15-én.
            
               
                  a Tanács részéről
               
               
                  az elnök
               
               J. CIGLER KRALJ
            
         
         
            (1)  A Tanács 92/580/EGK határozata (1992. november 13.) az 1992. évi nemzetközi cukormegállapodás aláírásáról és megkötéséről (HL L 379., 1992.12.23., 15. o.).
         
            (2)  Az 1992. évi nemzetközi cukormegállapodás (HL L 379., 1992.12.23., 16. o.).
         
            (3)  A Tanács (EU) 2017/2242 határozata (2017. november 30.) az 1992. évi nemzetközi cukormegállapodás módosítására irányuló tárgyalások megkezdésére való felhatalmazásról (HL L 322., 2017.12.7., 29. o.).
         
            (4)  A Tanács (EU) 2019/2136 határozata (2019. december 5.) az 1992. évi nemzetközi cukormegállapodás módosítására irányuló tárgyalások megkezdésére való felhatalmazásról (HL L 324., 2019.12.13., 3. o.)